text: हे अश्विनौ "वां "रथः "वृषभिः युवभिः "अश्वैः युक्तः सन् "आ "यातु यज्ञमस्मदीयम् । कीदृशो रथः । रथो विशेष्यते । "रोदसी द्यावापृथिव्यौ "बद्बधानः बाधमानः "हिरण्ययः हिरण्मयः "घृतवर्तनिः घृतमुदकं वर्तन्यां यस्य तादृशः "पविभिः रथनेमिभिर्मधुपात्रैर्वा "रुचानः दीप्यमानः "इषां "वोळ्हा यजमानैर्दत्तानां हविषां वाहको दातव्यानां वान्नानां वोळ्हा "नृपतिः नृणां यजमानानां स्वामी "वाजिनीवान् अन्नवान् ।।
  हे "नरा नेतारावश्विनौ "गौरिव गौरा मृगीव "विद्युतं विशेषेण दीप्यमानं सोमं प्रति "तृषाणा तृष्णायुक्तौ "अद्य अस्माकं "सवना सवनानि "उप "यातम् उपागच्छतम् । "पुरुत्रा बहुषु यज्ञेषु "वां युवां यजमानाः "मतिभिः स्तुतिभिः "हवन्ते "हि स्तुवन्ति । अतः "वां युवाम् "अन्ये यष्टारः "देवयन्तः देवौ कामयमाना वां युवां "मा "नि "यमन् मा नियच्छन्तु ॥ ।
  